Kusile-eenheid op nasionale kragnetwerk bygevoegKusile-kragstasie. Foto: Khulu Pasiwe (Eskom), Twitter Eenheid 3 van die Kusile-kragstasie naby eMalahleni in Mpumalanga is met die nasionale kragnetwerk gesinkroniseer en het Dinsdagaand sy eerste elektrisiteit produseer, het Eskom gesê. “Eenheid 3 is meer as agt maande voor die goedgekeurde sperdatum van Desember 2019 met die kragnetwerk gesinkroniseer. Sodra eenheid 3 volle krag bereik het, sal dit ŉ stappie nader wees om kommersieel operasioneel te wees wat volgens huidige beplanning teen November 2019 sal wees,” het Jan Oberholzer, Eskom se hoofbedryfsbeampte, in ŉ verklaring gesê. “Ek wil almal bedank wat betrokke was by hierdie massiewe projek, veral die Kusile-leierskap en personeel wat die beduidende en prysenswaardige mylpaal vir Eskom en die land bereik het. Dankie vir jul toewyding en dat julle die ekstra myl stap om Eskom se doelwitte te bereik. Ons is trots op jul gesamentlike prestasies en wens almal geluk.” Volgens die kragvoorsiener het die sinkronisering Sondag plaasgevind en is die eenheid gelaai en stabiel gehou op 60 MW. Eskom sê dié sinkronisering is die eerste stap na volle kommersiële bedryf van die eenheid. “Die volgende stap sal die toets en optimalisering van die eenheid oor die volgende paar maande wees, wat beteken dit sal afwisselend krag aan die netwerk voorsien en kan met tye selfs geen megawatt voorsien nie. Sodra al die toetse gedoen is, sal die eenheid ten volle aangedryf word teen 800 MW en in die nasionale netwerk ingevoer word vir die land se gebruik,” het Eskom gesê. Die kragvoorsiener sê intussen vorder die konstruksie- en ingebruiknemingsaktiwiteite van die oorblywende Kusile-eenhede, eenhede 4, 5 en 6, goed. Sodra dit voltooi is, sal Kusile se ses eenhede altesaam 4 800 MW krag produseer. Kusile is die eerste kragstasie in Suid-Afrika en Afrika om nat rookgas-ontswaelingstegnologie te gebruik. Dié tegnologie word gebruik om swaeloksiede uit die uitlaatgasse te verwyder van kragstasies wat steenkool of olie brand. Volgens Eskom word dié tegnologie by Kusile ingestel in ooreenstemming met huidige internasionale praktyk om nakoming van lugkwaliteitstandaarde te verseker.